Den 11. marts er det et år siden, at Danmark lukkede ned. Håndtryk er erstattet med håndsprit, mens hjemmeskole og hjemmearbejde er blevet en fast, og nu meget almindelig, del af vores hverdag. Coronatiden har været svær for mange, og med en uklar fremtidsudsigt står det stadig uvist, hvornår vi igen kan vende tilbage til vores sociale liv. Men solen skinner altid på den anden side af skyerne, som Bogfinkevej synger i deres sang med samme titel. Netop som vintergækken så småt begynder at vise sit hvide ansigt i den kolde jord, begynder vi også at skimte lyset. Håbet. Og det er, hvad TV2 Nord i går hyldede. I en særudsendelse fik nordjyderne nemlig mulighed for at sige tak. Et virtuelt skulderklap Hvis du mandag tændte dit fjernsyn og forventede at se de regionale nyheder klokken 19.30, så blev du måske overrasket. I et forsøg på at sprede glæde, håb og taknemmelighed i de nordjyske stuer, havde TV2 Nord nemlig ryddet hele sendefladen og erstattet nyhederne med en udsendelse dedikeret til taknemmelighed. For selvom det har været et svært år, hvor mange har ofret noget, er der alligevel masser at være taknemmelig for. Og der er mennesker, der fortjener en helt særlig tak. Alt fra skraldemænd til pædagoger og kassemedarbejdere fik sendt et virtuelt nordjysk skulderklap, mens én speciel gruppe fik særligt mange taknemmelige tanker. Sundhedspersonalet. -	Jeg vil rigtig gerne takke alle de sygeplejersker og folk, der kæmper rundt om på hospitalerne, samtidig med at der render en flok tåber rundt og modarbejder det med demonstrationer, så synes jeg faktisk, at det er et helt fantastisk stykke arbejde, de laver. Og det kan jeg kun have den dybeste respekt for, sagde Jesper Nielsen fra Skagen. Også Vibeke Susell fra Skagen ville bidrage med en tak. -	Jeg vil absolut sende en tak til alle i sundhedspersonalet. Faktisk alle der færdes indenfor sundhedssektoren. Uden dem ville det ikke se godt ud. De skal have et kæmpe, kæmpe, kæmpestort skulderklap. Der venter os noget godt I denne tid hvor vi er blevet dus med afstand, selvisolation og sociale bobler, er der mange, vi ikke har set længe. Med fokus væk fra alt det triste og grå, der har fyldt meget det seneste år, og i stedet på håb og drømme, fik nordjyderne derfor også en mulighed for at få sendt en hilsen til dem, de savner. Katrin Nielsen fra Aalborg sendte en hilsen helt til USA, Alabama, hvor hendes datter og barnebarn bor, og som hun ikke har kunnet besøge i et år. Også Kim Freundlich fra Nørresundby sendte en personlig hilsen. -	Det er til vores børns bedsteforældre oppe i Fjerritslev, Dorthe og Ravn, som vi ikke har set længe. Så vi håber, at de har det godt, og at vi snart må have lov til at se dem igen. Hvis du ikke kunne se med direkte, kan du se særudsendelsen om håb og taknemmelighed i en coronatid herunder.

Opsummering:
Der ydes hver dag en indsats for at gøre en forskel i kampen mod corona. Mandag ryddede TV2 Nord sendefladen i en hel time for at sprede taknemmelighed og håb.